Abrahams sê vandag of Zuma vervolg wordOudpres. Jacob Zuma. Foto: Kopano Tlape/GCIS Die langverwagte besluit of voormalige pres. Jacob Zuma op ŉ string korrupsieaanklagte vervolg sal word of nie, word vanmiddag in Pretoria bekend gemaak. Luvuyo Mfaku, woordvoerder van die Nasionale Vervolgingsgesag (NVG), het gesê adv. Shaun Abrahams, die nasionale direkteur van openbare vervolging, sal die besluit om 15:30 tydens ŉ mediakonferensie by die NVG se hoofkantoor in Silverton aankondig. Die NVG het verlede maand gesê Abrahams het ŉ besluit geneem of Zuma wel sy dag in die hof sal hê. Die vervolgingsgesag het egter gesê die besluit sal eers later bekend gemaak word aangesien dié liggaam en die Raad vir die Bevordering van die Suid-Afrikaanse Grondwet (Casac) ŉ ooreenkoms aangegaan het. Volgens die ooreenkoms sal Abrahams vir Casac ŉ kennistydperk van twee weke gee voordat hy sy aankondiging maak. Mfaku het destyds gesê Casac is reeds in kennis gestel dat Abrahams ŉ besluit oor Zuma se vervolging geneem het om die ooreenkoms tussen die liggame te eerbiedig. Hy het gesê die tweeweke-kennistydperk verval op 15 Maart. Zuma het einde Januarie dokumente by die NVG ingedien oor hoekom hy nié vervolg moet word nie. Die aanvanklike sperdatum vir dié vertoë was 30 November 2017, maar Zuma is uitstel van sewe weke toegeken. Die DA het op 30 November dokumente by die NVG ingedien oor hoekom 783 aanklagte van korrupsie, bedrog, geldwassery en rampokkery teen Zuma onmiddellik weer ingestel moet word. Mmusi Maimane, leier van die DA, het destyds aangevoer die besluit in April 2009 om die aanklagte teen Zuma terug te trek, net maande voordat hy as president verkies is, was irrasioneel. Die aanklagte teen Zuma hou verband met ŉ multi-miljoenrandse wapenooreenkoms. Zuma (75) het op 14 Februarie uit sy amp as president bedank wat ŉ einde gebring het aan sy nege jaar lange termyn as president, ŉ termyn wat gekenmerk is deur een skandaal na die ander.